b"\n_START_ARTICLE_\nMichael Strandquist\n_START_SECTION_\nSpillerkarriere\n_START_PARAGRAPH_\nDen defensivt orienterede spiller har tidligere repr\xc3\xa6senteret Vejgaard Boldspilklub i Danmarksserien f\xc3\xb8r han skiftede til Jetsmark Idr\xc3\xa6tsforening og dern\xc3\xa6st spillede en halv s\xc3\xa6son hos Idr\xc3\xa6tsklubben Chang Aalborg i den tredjebedste r\xc3\xa6kke._NEWLINE_Strandquist kom til 1. divisionsklubben Randers Freja FC i for\xc3\xa5ret 2001 efter at have spillet for Aalborg Chang i efter\xc3\xa5ret 2000. Efter et \xc3\xa5r hos Randers stoppede midterforsvareren med afslutningen af efter\xc3\xa5rss\xc3\xa6sonen 2001. Forsvarsspilleren vendte ved \xc3\xa5rsskiftet 2001/2002 p\xc3\xa5 ny tilbage til sine nordjyske r\xc3\xb8dder og den dav\xc3\xa6rende cheftr\xc3\xa6ner Ole Nielsen i 2. divisionsklubben Aalborg Chang p\xc3\xa5 en to-\xc3\xa5rig aftale. Aalborg Changs f\xc3\xb8rstehold havde i mellemtiden foretaget et navneskifte til FC Nordjylland efter etableringen af en professionel fodboldafdeling. Han var s\xc3\xa5ledes med p\xc3\xa5 holdet, der vandt 2. division med 13 point ned til Nyk\xc3\xb8bing Falster Alliancen p\xc3\xa5 andenpladsen og s\xc3\xb8rgede for oprykningen til den n\xc3\xa6stbedste r\xc3\xa6kke._NEWLINE_I sommerpausen 2003 flyttede han til K\xc3\xb8benhavn og blev i denne forbindelse hentet til den nyoprykkede 1. divisionsklub Fremad Amager af den dav\xc3\xa6rende cheftr\xc3\xa6ner Michele Guarini, hvor han underskrev en et-\xc3\xa5rig kontrakt. En kontrakt, der sidenhen blev forl\xc3\xa6nget i to omgange begge med et enkelt \xc3\xa5r af gangen. Han debuterede for amagerkanerne den 30. juli 2003 mod Taastrup FC i DBUs Landspokalturnering, hvor han spillede de f\xc3\xb8rste 67 minutter f\xc3\xb8r han blev udskiftet med Bilal Yassine. Hans sidste kamp for Sundby-klubben i 1. division blev spillet den 18. juni 2006 p\xc3\xa5 udebane mod Herf\xc3\xb8lge Boldklub. Strandquist valgte, efter spillerkontraktens udl\xc3\xb8b, at g\xc3\xa5 over til en status som amat\xc3\xb8r hos Fremad Amager efter en gensidig aftale med klubben og spillede dern\xc3\xa6st fortrinsvist p\xc3\xa5 klubbens andethold i serierne under K\xc3\xb8benhavns Boldspil-Union. P\xc3\xa5 trods af at han var fast mand i alle sine tre s\xc3\xa6soner med klubben og n\xc3\xa5ede samlet at spille 78 kampe (ingen scoringer), d\xc3\xb8jede han ogs\xc3\xa5 med skader, der gjorde ham ukampdygtig i perioder. Hans fuldst\xc3\xa6ndige karrierestop skete kort tid efter._NEWLINE_I 2007 spillede han en overgang p\xc3\xa5 KB/FCK's Old Boys-hold."